《峡山飞来寺 其二》
明代·岑万

碧水遥从天际来，两山疑是巨灵开。啼猿归处流云湿，客子来时画角哀。

黄鹄青冥人共语，疏林清磬鹤初回。上方更借绳床坐，閒对松萝一举杯。

作者简介：岑万，初名薮，字体一，号蒲谷。顺德人。明世宗嘉靖五年（一五二六）进士。授户部主事，管九江钞关。后历官布政司参议、云南副使、四川参政、河南右布政使、福建左布政使，年五十六致仕，徜徉林泉。有《蒲谷集》。明郭棐《粤大记》卷一八、清道光《广东通志》卷二七九有传。